Nibe Festival har samlet det helt store skyts til at sætte festen i gang, når festivalen for alvor begynder. På Stor Scene i Skalskoven kommer Big Boi og spiller. Han er kendt fra bandet Outkast med sange som 'Hey Ya' og 'Ms. Jackson', der med garanti er med på dagens setliste. Dagens andet interantionale navn er det irske band The Script, der er blevet kendt på sange som 'The man Who Can't be moved' og 'Breakeven'. Det er altså de store internationale navne, der onsdag sætter det hele i gang. Udover de internationale kunstnere kommer - traditionen tro - Suspekt også og giver den gas. Til at slutte festen af på scenen kommer den danske - internationalt anerkendte - DJ Martin Jensen. Fjernsynsfabrikken på Nibe Festival I TV2 Nords bar, Fjernsynsfabrikken, kommer der onsdag også fint besøg. Sofaerne og scenen er klar til festivalgæster, for det nordjyske band Jonah Blacksmith kommer forbi og spiller akustiske numre klokken 12.30. Vejret Onsdagen bliver en flot dag at starte Nibe Festival på. Med svag til let vind kommer temperaturen op på 24 grader. Dog kan det blive koldt, når solen går ned, og festen fortsætter på de små musikscener og campingområdet. Her vil temperaturen, ifølge TV2 Vejret, falde helt ned til 10 grader ved midnat.
Store navne som The Script, Big Boi og Suspekt skyder onsdag musikfesten i gang på Nibe Festival.